
Comisia pentru muncă şi protecţie socială



Nr. 27/026/6.03.2003

R A P O R T

asupra proiectului de Lege pentru completarea art. 3 din Ordonanţa Guvernului nr. 24/1992 privind stabilirea serviciilor consulare şi a taxelor percepute pentru prestarea acestora şi a art. 13 din Legea notarilor publici şi a activităţii notariale nr. 36/1995

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru completarea art. 3 din Ordonanţa Guvernului nr. 24/1992 privind stabilirea serviciilor consulare şi a taxelor percepute pentru prestarea acestora şi a art. 13 din Legea notarilor publici şi a activităţii notariale nr. 36/1995, trimis cu adresa nr. 1 din 3 februarie 2003.

La întocmirea prezentului raport, Comisia a avut în vedere avizele primite de la Consiliul Legislativ  şi de la Comisia juridică, de disciplină şi imunităţi;
Comisia a fost sesizată cu dezbaterea şi avizarea proiectului de lege mai sus menţionat în procedură simplă.
Proiectul de lege are ca obiect de reglementare completarea Ordonanţei Guvernului nr. 24/1992 privind stabilirea serviciilor consulare şi a taxelor percepute pentru prestarea acestora şi a  Legii notarilor publici şi a activităţii notariale nr. 36/1995, în sensul includerii printre serviciile scutite de taxe consulare şi a autentificarii procurilor speciale- întocmite potrivit art. 90 alin. (2) din Legea nr. 19/2000 privind sistemul public de pensii şi alte drepturi de asigurări sociale.
Comisia propune Plenului aprobarea proiectului de lege întrucât este necesară soluţionarea dificultăţilor ridicate de cuantumul cheltuielilor necesare autentificării procurilor întocmite în vederea ridicării pensiei în România.

Proiectul de lege face parte din categoria legilor organice, conform prevederilor art. 72 alin.(3) din Constituţia României.


La dezbaterea acestui proiect au participat ca invitate din partea Ministerului Muncii şi Solidarităţii Sociale: d-na Georgeta Gheorghe – director general şi d-na Cristina Stroe - expert.

La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii proiectului de lege în şedinţa din data de 5.03.2003, Comisia propune admiterea fără modificări a acestuia, cu unanimitate de voturi.

